
I miniserien Rollebyttet, bytter de identiske tvillingsøstrene Victoria og Veronica liv i håp om at det skal løse problemene deres. Hemmeligheter avsløres, begjær vekkes, og de blir tvunget til å velge om kjærligheten er verdt å avsløre sannheten for. Dette er første bok i serien.

 

USA Todays bestselgende forfatter Kat Cantrell leste sin første roman fra Mills & Boon i tredje klasse og har skriblet i notatblokken sin helt siden hun lærte å stave. Hun har vunnet Harlequin-konkurransen So You Think You Can Write og vært finalist til Romance Writers of America Golden Heart Award. Kat, ektemannen og deres to sønner bor i den nordlige delen av Texas.


1

Sjelløst. Direktørkontoret til LeBlanc Jewelers i Chicagos diamantdistrikt hadde ikke forandret seg siden Val sist besøkte det. Til tross for at han delte etternavn med mannen bak skrivebordet, var dette det siste stedet han ville være. Og det var synd, med tanke på at det skulle bli kontoret hans de neste seks månedene.

Vals bror, Xavier, lente seg tilbake i stolen og stirret på ham. «Klar til å overta?»

«Jo før vi får dette marerittet overstått, jo bedre.»

Det var få ting Val mislikte mer enn gullsmedkjeden med samme navn som ham. Faren kom på en god andreplass, eller han ville ha gjort det hvis han ikke hadde dødd for to måneder siden.

Hvis det fantes noen rettferdighet i verden – noe Val hadde mistet troen på i det øyeblikket testamentet ble opplest – ble LeBlanc-patriarken nå grillet over åpen flamme. Det ville ikke på langt nær være nok straff for å ha tvunget ham til å bytte plass med tvillingbroren.

LeBlanc solgte diamanter, for Guds skyld – den mest ubrukelige eiendelen på planeten – og drev med propaganda som tvang menn til å bruke tusenvis av dollar på en stein som til slutt ville være verdt en fjerdedel av det de hadde betalt for den. Ikke at det ville ha så mye å si i skilsmisseoppgjøret.

«Marerittet mitt», korrigerte Xavier.

«Spar meg. Du fikk den enkleste oppgaven.» Val dro en hånd gjennom det lange håret mens han kjempet mot en gryende hodepine. «Jeg må øke fortjenesten i et selskap jeg knapt har satt min fot i. Hvis det hadde vært enkelt å få LeBlancs omsetning til å passere en milliard dollar i løpet av kalenderåret, ville du allerede ha gjort det.»

Brorens nesten identiske ansiktstrekk gjenspeilte ikke indignasjonen Val følte. Selvsagt gjorde det ikke det. Xavier viste den samme arrogante, følelseskalde oppførselen som faren deres. Det var ikke noe mysterium hvem som hadde vært favoritten.

«Det er definitivt ikke enkelt, men gjennomførbart. Hvis jeg var den som skulle gjøre det. Men i stedet for å få den sjansen, har jeg blitt forvist til LBC.»

LeBlanc Charities var Vals, noe som automatisk gjorde det mindre betydningsfullt i brorens øyne. LBC hadde et edelt formål, et formål Val hadde lagt sjelen sin i siden han var fjorten år gammel og ble med moren til veldedighetsorganisasjonen hun hadde grunnlagt for første gang.

Val fnøs uten å skjule glimtet av irritasjon. «Du oppfører deg som om prøven din er en straff. LBC er et fantastisk sted, fullt av dedikerte mennesker som jobber for å forandre verden. Du kommer til å bli et bedre menneske etter å ha vært der.»

Val, derimot, hadde fått en oppgave han var dømt til å mislykkes med. Med vilje.

Urettferdigheten brant i ham. Døden hadde bare vært nok en mulighet for Edward LeBlanc til å forsikre seg om at Val forsto at han ikke var den foretrukne sønnen. Hvis han og Xavier ikke hadde vært tvillinger, ville han ha undret på om han hadde en dråpe LeBlanc-blod i årene.

Men han trengte de pengene. Menneskene han jobbet for trengte de pengene. Det han kunne gjøre med en halv milliard dollar – det var ufattelig. Val hadde allerede bidratt med store deler av sin egen personlige formue, men LBC var en stor organisasjon med svimlende driftsomkostninger. Mer enn det som virket passende de fleste dager, siden det gikk utover pengene til mat.

«Du har i det minste en sjanse til å bestå prøven din.» Xavier fnyste. «Å øke fortjenesten til over en milliard i løpet av de neste seks måneder var allerede planen. Jeg har satt opp dominobrikkene, alt du trenger å gjøre er å dytte dem over. Men jeg må bli en pengeinnsamler.»

Han sa ordet med avsmak. Sannsynligvis fordi han ikke hadde noen anelse om hva det innebar å være uselvisk, å bruke tiden sin dag ut og dag inn for å gjøre andres liv bedre.

«Det burde være en smal sak for noen med dine forbindelser.» Val knipset med fingrene. «Ti millioner på seks måneder er helt avgjørende, så det er ikke noe du kan la være å gjøre hvis du ikke har lyst. Organisasjonen vil kollapse hvis du mislykkes, og folk er avhengige av LBC for å overleve.»

Xavier skulte mot Val. «Hvis LBC er i en så vanskelig situasjon, burde pappa ha gitt meg lov til å skrive en sjekk. Men nei. Han spesifiserte i testamentet at jeg må skaffe pengene gjennom donasjoner, som en slags karakterbyggende øvelse. Det er latterlig.»

Det var de enige om. Men ikke så mye annet.

Før Val rakk å korrigere Xaviers vurdering av LBCs nåværende tilstand – som ikke var katastrofal – stakk Mrs. Bryce hodet inn på kontoret. «Avtalen din klokken ett er her, Mr. LeBlanc.»

«Takk», sa Val i kor med broren, som stirret bistert på ham da han innså at han allerede hadde mistet administrasjonen sin til den nye direktøren.

«Har du en avtale alt?» spurte broren og ristet forvirret på hodet. «Vil du ha dressen min også?»

«Det går bra, men jeg tar gjerne stolen din. Jeg har et intervju.»

Xavier reiste seg, plutselig grønn i ansiktet. Det betydde at Sabrina hadde kommet inn på kontoret. Utmerket. Synd at Val hadde glemt popkornet sitt.

Sabrina Corbins kjølige smil fikk temperaturen til å synke raskere enn en arktisk vind da hun kom feilende inn på direktørkontoret som om hun eide det. Pokker heller. Taktisk feil. Hun var langt vakrere enn Val husket og langt kjøligere. Xavier måtte gå. Nå.

«Jeg tror dere kjenner hverandre?» Val gjorde en gest mot Xaviers eks idet han gikk rundt skrivebordet og sank ned i den nylig frigjorte stolen. Han møtte blikket til kvinnen han bare hadde møtt én gang, men som han nå trengte desperat.

Sabrina hadde innsikt i tankegangen til LeBlancs administrerende direktør. Var det noen som var bedre stilt til å hjelpe Val med å sette strek over en fullført oppgave enn lederutvikleren Xavier hadde datet?

Plutselig ville han virkelig vite hva som hadde skjedd mellom dem, og hvordan han kunne forbedre brorens innsats. Det var en komplikasjon han ikke hadde sett komme, men der var den. Han ville at Sabrina skulle velge ham fremfor Xavier, særlig siden Xavier hadde hatt henne først.

«Sabrina.» Xaviers ansiktsuttrykk glattet seg ut, og en god del av spenningen i rommet forsvant på magisk vis. «Hyggelig å se deg. Jeg var akkurat på vei ut.»

Resten av spenningen burde ha forsvunnet ut døren i brorens kjølvann. Det gjorde den ikke. Sabrina snudde seg i Vals retning, og han motsto trangen til å se etter istapper under stolsetet.

«Skal jeg kalle deg Valentino eller Mr. LeBlanc?» spurte hun mens hun sank elegant ned på stolen Val nettopp hadde forlatt og krysset de kilometerlange beina under et åletrangt blyantskjørt.

«Du bør så absolutt kalle meg Valentino, men ikke under disse omstendighetene», sa han med et dovent smil.

Sabrina hevet et bryn. «Mr. LeBlanc, da.»

Au da. Smilet hans ble bredere. Dette var en interessant utfordring, og han ville ikke ha kontaktet Sabrina i det hele tatt hvis han ikke hadde likt tanken på å overgå broren. «Takk for at du kunne komme på så kort varsel. Er du klar for jobben?»

«Den forrige klienten min nådde målene sine tre måneder før fristen. Hvis sjekken din går gjennom, er jeg klar for hva som helst.»

Vel, det fikk Val til å kvikne til. «Som jeg sa i e-posten, må jeg drive dette stedet i seks måneder. Jeg er ikke en bedriftsleder i utgangspunktet, men i fars testamente står det at jeg må øke inntektene fra ni hundre og tjueen millioner dollar til en milliard innen utgangen av fjerde kvartal. Jeg trenger deg som et trumfess.»

Hun skulle ha ære for at hun ikke blunket av pengesummene han slengte ut av seg. «Må du øke fortjenesten med åtte prosent på seks måneder?»

«Regnet du det ut i hodet?»

Hun tok kjølig mål av ham, tydelig underholdt. «Hvem som helst kan regne det ut i hodet. Det er det enkleste matteproblemet i verden.»

Han kunne gjøre alt mulig rart i hodet, men matematikk var uaktuelt når hjernen hans jobbet med tanker av det mer kjødelige slaget. Han kunne for eksempel se for seg hvordan Sabrina ville se ut liggende på skrivebordet hans med det kanelfargede håret utslått rundt seg mens han tilfredsstilte henne. Og når han først hadde fått det på hjernen, var det ingen vei tilbake.

«Du er ansatt», sa han.

Han tente mer på smart enn sexy. Hvis han kombinerte de to, ville han få store problemer med å holde fingrene unna Sabrina Corbin det neste halvåret.

Men ingen sa at han måtte det.

«Vi har ikke engang diskutert kontrakten enda.» Det skeptiske uttrykket hennes fikk ham til å reise bust. «Du skal vite at jeg vil bli veldig vanskelig å jobbe med hvis du ikke tar dette på alvor. Jeg takler ikke at kundene mine ikke er hundre prosent fokuserte.»

Det var et subtilt stikk. Hun sa egentlig: Ikke flørt med meg.

«Jeg kan garantere at jeg vil være fokusert», forsikret han henne om. Han var god til å multitaske, og når Sabrina var temaet, ville det ikke være noe problem å holde fokus. «Jeg kan ikke – jeg skal ikke – mislykkes med dette.»

Halsen hans snørte seg sammen, og en bølge av sårbarhet for gjennom han. Han likte ikke følelsen. Dette var langt utenfor det han hadde forventet av farens testamente. Bevis at du har det som skal til, Val, hadde moren insistert på da han hadde kjeftet på henne for å ha akseptert denne galskapen.

Men hvorfor måtte han bevise noe som helst? Val hadde alltid spunnet halm til gull når det gjaldt å gi sultne mennesker mat. Bedriftspolitikk kjedet livet av ham, og Edward LeBlanc hadde aldri helt forstått at Val hadde tatt etter moren i stedet for ham, noe som var halve problemet.

«Å, du kommer ikke til å mislykkes. Ikke så lenge jeg er her», lovte Sabrina, og noe fascinerende glitret i de brungrønne øynene. En varme som Val aldri ville ha forbundet med henne hvis han ikke hadde sett den selv. «Jeg blomstrer i situasjoner der andre gir opp. Man kan til og med si at det blir personlig.»

Et stikk mot Xavier? Nå måtte han vite det. «Fordi du har noe uoppgjort med broren min?»

Hun fortrakk ikke en mine, men la beina i kors igjen, noe som var minst like talende. «Xavier er irrelevant for denne diskusjonen. Jeg tar arbeidet mitt på alvor. Jeg har ingen andre å lene meg på, og jeg liker det slik. Jeg er et konsulentfirma med én ansatt, og det har tjent meg godt.»

Så hun var en av dem. Frøken Uavhengig som ikke trengte en mann. «Så du dumpet ham.»

«Skal du lese mellom linjene på alt jeg sier?»

«Bare når du tvinger meg til det.»

De stirret på hverandre til hun nikket en gang. «Jeg forstår at du har behov for å avklare dette før vi begynner å jobbe sammen. Bare så det er sagt, så slo jeg opp med Xavier, hvis du kan kalle det det. Vi var ikke sammen så lenge, og det var aldri seriøst.»

«Så du er på jakt etter en ekte mann denne gangen?»

Kommentaren falt bums til jorden, og han begynte å lete etter en spade for å redde restene.

«Hvis du flørter med meg, kan du slutte», sa hun kjølig.

«Hvis du er i tvil om det, gjør jeg noe galt», mumlet han. «Men greit. Jeg skal trekke sjarmen tilbake. Inntil videre.»

Hun hevet et øyenbryn nesten opp til hårfestet. «Var dette et forsøk på sjarm?»

Det var ikke mulig å holde latteren tilbake, så han prøvde ikke engang. Sabrina var en hard negl, og han begynte å forstå hvorfor det ikke hadde gått så bra med henne og Xavier. Men Val var ikke broren, som blødde dollartegn og levde for bunnlinjen. «Touché. Jeg skal jobbe med fremføringen.»

«Du bør jobbe med direktørkostymet ditt først. Du kan øve på Romeo-nummeret ditt når du har tid. Etter at vi har skaffet deg arven.»

Ms. Corbin hadde noe pitbullaktig ved seg, noe Val satte pris på hos noen som fikk betalt for å hjelpe ham med å lykkes. Og kanskje hos en kvinne han planla å se naken etter hvert også. Juryen var fortsatt usikker på akkurat det.

Med ett dukket det opp en viss nysgjerrighet rundt hva hun ønsket å oppnå med å ta på seg dette oppdraget. «Håper du at jeg vil dele?»

«Ikke på radaren min. Å vinne er det.»

Og det sa ham nok til å vite at han ville like å ha henne på sin side. Hvis det var det å vinne som tente henne, så var han med på det. Han hadde tross alt noe å bevise overfor resten av familien, selv om den som fortjente det mest var død. «Flott. Hvor skal vi begynne?»

Blikket hun lot gli over overkroppen hans, fikk det til å brenne i magen hans, og han var lei seg for at skrivebordet sto i veien for utsikten hennes. Han ville ha latt henne stirre på ham så mye hun bare ville.

«For det første trenger du en makeover», kunngjorde hun uten fanfare.

Apropos ting som ikke hadde vært på radaren … Han kastet et blikk på de oppbrettede ermene og den løse snippen sin. Noe som var både behagelig og nødvendig når man skulle flytte esker med makaroni og ost fra lageret til kjøkkenet. «Hva er galt med mitt nåværende jeg?»

«Kle deg riktig», sa hun, «så er du halvveis. Oppfør deg riktig, så er du på nitti prosent.»

Det hørtes mistenkelig ut som handelshøyskoleretorikk, noe han kunne klare seg uten. Val hadde aldri spilt en rolle i hele sitt liv. «Hva er de siste ti prosentene?»

«Møt opp.»

«Den er grei. Jeg jobber hardt», han lente seg tilbake i Xaviers stol, «men jeg leker hardere. Spis middag med meg i kveld og finn ut hva jeg er flinkest til.»

Det var noe galt med Sabrina, for et ja hadde formet seg på tungen hennes før hun rakk å fange det. Heldigvis sa hun det ikke høyt. «Vi jobber sammen, Mr. LeBlanc. Det kan hende vi vil spise sammen i løpet av samarbeidet siden mat er en nødvendig del av livet, men det vil ikke bli noen stevnemøter, og det blir ikke noen lek.»

Hun holdt ansiktet fattet ved hjelp av ren viljestyrke og årelang trening. Menn av hans type tok ikke kvinner på alvor med mindre de hadde en jernhard ryggrad og var immun mot alle former for flørting. Sabrina hadde begge deler. Valentino LeBlanc hadde begynt å teste ut svakhetene hennes raskere enn hun hadde forventet, men hun ville nå frem til ham. Til slutt.

Han snurret dovent på stolen mens han betraktet henne. De mørkeblå øynene var en oppsiktsvekkende varm kontrast til Xaviers. Hun husket bare vagt at hun hadde møtt Val for noen måneder siden, og før hun kom inn på direktørens kontor, ville hun ha sagt at han var den kjedelige broren, han som alle glemte.

Hun hadde tatt feil. En sjokkerende, ubehagelig bevissthet om ham hadde overfalt henne fra hun kom inn døren.

Fordi Val nå satt bak skrivebordet? Det var ingen hemmelighet at hun alltid hadde vært tiltrukket av mektige menn. Xavier oppfylte alle kriteriene hennes. Han var en kjekk mann som fremkalte respekt i kraft av sin tilstedeværelse. Du kunne se at han var sjef for et stort selskap med det samme du så ham. Han var autoritær og besluttsom, han spiste svakere mennesker til frokost, og han var perfekt for en som likte menn uten følelser.

Følelser ødela alt, særlig når de var hennes egne.

Xavier var akkurat hennes type: En mann som kunne tilby ledsagertjenester, interessante samtaler og et og annet overnattingsbesøk. Men så langt hadde hun ikke kommet med Xavier, i stedet hadde hun mistet interessen for ham nesten umiddelbart.

Valentino LeBlanc passet ikke inn i noen av boksene hennes. Sensualiteten strålte fra ham og traff henne på steder den ikke burde. Håret hans var for langt, leppene for fyldige og øynene hans hadde en dybde som hun aldri ville ha ansett som tiltrekkende. Sårbarhet var for tapere. Men måten han førte seg på, lovet at det var mer ved ham enn evnen til å føle ting.

Val skakket på hodet, og lange, mørke hårstrå falt over kinnene hans. Fingrene hennes klødde etter å feie dem bort.

«Og du bør klippe deg», sa hun bestemt. På rett spor igjen. Endelig.

«Å spise er forresten mer enn et grunnleggende behov», sa han, og lot henne med vilje ikke skifte tema. «Jeg vet mye om mat. Hvordan den kan kontrollere deg, få deg til å gjøre ting du aldri ville tenkt på under normale omstendigheter. Men i de rette situasjonene kan det være en uttrykksform. Kunst. La meg lage mat til deg.»

Å, det kommer ikke på tale. Han var sannsynligvis en mester på kjøkkenet, en mann som kunne forvandle spagettisaus til forførelse, og før hun visste ordet av det, ville hun ligge med spredte lår på kjøkkenbenken hans uten å vie middagen en tanke mens han elsket med henne.

Det hørtes ikke det minste tiltalende ut. Det gjorde ikke det. Bortsett fra spagettisausen, forførelsen og det å ha en tiltrekkende mann mellom lårene. Hun sukket. Det var altfor lenge siden hun hadde hatt et stevnemøte, men hun hadde likevel aldri vært typen til å ha kjøkkensex. Det var for … lidenskapelig.

Hun jobbet hardt for ikke å inspirere menn til den type hemningsløshet. Hun visste ikke engang om det lå i hennes egen natur, og hun ønsket ikke å finne ut av det heller.

«Jeg er her for å gjøre en jobb, Mr. LeBlanc.»

Hun trengte kunder, ikke en mann hun ville bli nødt til å kvitte seg med før eller senere. Alle var utro til slutt, og hun likte menn nok til å gå ut med dem, men ikke til å vente på den uunngåelige tilintetgjørelsen. Faren var advarsel nok, med sine mange sidesprang som hadde såret moren igjen og igjen. Hun snakket knapt med ham lenger, og hun var fortsatt for sint på moren for å ha funnet seg i det til at hun hadde noe særlig forhold til henne heller.

Og eksen hennes, John … Vel, han var en mann, var han ikke? Kort sagt ville hun ikke gjøre den feilen igjen.

«Mat er jobben min», sa han og slo ut med hånden for å omfatte kontoret. «Dette er midlertidig. En fartsdump på vei mot arven jeg venter på.»

«En arv du ikke vil få med mindre vi endrer situasjonen til din fordel», minnet hun ham på og reiste seg. «Kanskje vi burde ta en runde rundt i firmaet. Lære oss navnene på noen av de som jobber her.»

Kom deg ut av dette kontoret. Det er altfor lett å forestille seg at det skjer ting som ikke er jobbrelaterte her.

Han rørte seg ikke. «Jeg vet hvor regnskapsavdelingen er, og hvordan jeg finner toalettet. Så det går bra. Hvis vi skal jobbe sammen, bør jeg vite mer om deg, ikke om LeBlanc Juveler. Jeg kan lese en aksjonærrapport senere.»

Greit nok. Hun hadde øvd på introduksjonen sin mange nok ganger til å gjøre den i søvne. «Jeg har vært lederutvikler i fem år, og før det jobbet jeg som bedriftsrådgiver for et Fortune 500-selskap. Jeg har jobbet med den administrerende direktøren i Evermore og finansdirektøren i DGM Enterprises. Jeg liker å strikke, og onkelen min samler på antikke biler, så det hender jeg blir med ham på utstillinger i helgene.»

«Så morsomt. Det er akkurat det som står i biografien på nettsiden din.» Smilet til Val minnet mer om et glis. «Jeg er nysgjerrig. Har du lagt inn strikking der fordi det er på moten?»

Det var ikke en test hun hadde tenkt å bestå. «Jeg fornemmer at du ikke er i humør til å begynne med rådgivningen i dag. Jeg kommer tilbake i morgen.»

Hun spant rundt for å finne forstanden, men Val kom henne i forkjøpet. Det hadde visst vært en tabbe å prøve å dra. Han lente seg mot døren foran henne og brukte kroppen til å holde den lukket. Tvang henne til å erkjenne at han hadde én. Duften av mann gjennomsyret alt, hun kunne kjenne den helt inn i margen.

Plutselig kunne hun ikke tenke på annet enn hvor nær han var, hvor lett hun kunne strekke ut hånden og berøre ham. Det kriblet i huden hennes da han sveipet blikket over henne med nærmest fysisk tyngde, og bevisstheten hun hadde kjempet slik mot la seg over dem som et tungt slør.

Hva var galt med henne som ikke klarte å holde styr på de slibrige tankene?

Han var utvilsomt en sexy mann, men ikke så forskjellig fra hundre andre bare et steinkast unna. Vanligvis var det enkelt å holde dem på avstand. Menn skjønte fort når hun frøs dem ut, men det var vanskelig å islegge en mann med så mye naturlig varme.

«Skal du dra allerede nå?» sa han slepende. «Vi har seks måneder igjen. Jeg vil gjerne få mest mulig ut av dem. Vær så snill å bli.»

Hun la armene i kors og prøvde å late som om det var fordi han hadde blokkert døren. Ikke fordi han gjorde henne opphisset. Det gjorde han ikke. Eller rettere sagt, han burde ikke gjøre det. «Jeg er villig til å bli hvis du begynner å ta ferdighetene mine på alvor.»

«Jeg tar hver eneste centimeter av deg på alvor.»

Hvordan han klarte å få det til å høres ut som et løfte av den kjødelige sorten, ville hun aldri vite. Sannsynligvis var det et tegn på sinnstilstanden hennes, ikke hans. En fyr som Val flørtet uten å tenke over det, nærmest av ren refleks. I hans verden var kvinne ensbetydende med erobring, så det beste ville være å ignorere antydningene hans, komme på en profesjonell fot og gå videre.

«Flott», sa hun glatt og tørket de klamme hendene sine så diskret hun kunne på skjørtet. «Da går vi i gang med alvoret. Hvor vil du begynne?»

Han lot blikket gli over ansiktet hennes. Det stanset ved leppene og dvelte så intenst der at hun kjente det dypt nede i magen, som om han faktisk hadde streifet over munnen hennes med fingertuppen. Det var latterlig. Fantomkjærtegn sto ikke på dagsordenen.

«Hvordan pleier du å begynne?» spurte han.

Bra. Han var på et mer jobbrelatert spor. Det var hun som hadde blitt avledet av ting hun ikke burde fantasere om, som hvordan det ville føles å bli kysset av en mann som visste hvordan han skulle behandle en kvinne. Val gjorde det, det kunne hun se.

Sabrina kremtet. «Hvor føler du at du mangler noe?»

Han hevet brynene. «Hvem sier at jeg har mangler?»

Uff da. «Det jeg mente var at du ansatte meg av en grunn. Du mener tydeligvis at du har noen områder som må forbedres. Hva er det viktigste du ønsker skal være annerledes om én måned?»

Det rampete smilet som over ansiktet hans, lovet ikke godt. «Jeg er fristet til å si at du vil ha gitt etter og spist middag med meg, men jeg antar du mener i rollen som Le Blancs midlertidige administrerende direktør. Da vil jeg si at jeg gjerne vil vite hvordan de ansatte forventer at beslutninger skal tas. I nonprofit-verdenen tar vi dem som et team. Jeg er den som avgjør uavgjort. Er det slik det fungerer her?»

«Men det er lett, Val», sa hun uten å tenke seg om. Uten å være klar over at hun hadde gått over til å kalle ham Val inni seg. Hun skyndte seg videre før han rakk å kommentere det. «Du tar avgjørelsene, basta. Resten av staben har ikke noe de skulle ha sagt. Det er det fine med bedriftsverdenen.»

«Det høres ikke fint ut i det hele tatt», mumlet Val. «Det høres ut som en oppskrift på å gjøre feil.»

Hun stirret målløs på ham mens hun lette etter de rette ordene for å forklare at det var forventet at en administrerende direktør skulle være dominerende og påståelig. Men kanskje Val ikke trengte å være det, ikke i dette tilfellet siden han bare var midlertidig administrerende direktør. Xavier var dominerende nok for dem begge, og han ville snart være tilbake bak rattet.

«Da vet jeg ikke helt hvordan jeg skal veilede deg», sa hun forbeholdent. «Men vi finner ut av det.»

«Hvordan skal vi finne ut av det?»

«Sammen», lovte hun med bare litt mer selvtillit enn hun følte. «Jeg har aldri sviktet en kunde. Jeg skal legge en plan for de neste ukene, så kan vi gå gjennom den i morgen.»

«Så det du egentlig sier, er at det eneste jeg er usikker på, er noe du ikke kan hjelpe meg med, men at du vil ha en plan klar i morgen.» Blikket hans føltes som et brennemerke. «Ikke i dag.»

Noe inni henne eksploderte. «Hva er det du insinuerer? At jeg ikke er flink i jobben min fordi jeg ikke har en rekke banale strategier å gi deg? Veiledningen min er personlig tilpasset hver enkelt klient. Jeg må evaluere hvor du befinner deg i forhold til resten av bransjen. Det tar mer enn fem minutter.»

«Da gjør jeg jobben din vanskeligere ved å nekte å møte resten av teamet», ss han stille. «Jeg er lei for det. Det var ikke meningen.»

Hun blunket. Hadde han nettopp bedt om unnskyldning fordi han ikke hadde fulgt forslaget om å ta en omvisning i bygningen? «Aldri be om unnskyldning.»

Det korte smilet hans burde ikke ha truffet henne så hardt som det gjorde. Hun hadde ikke forventet å like Valentino LeBlanc. Hva skulle hun gjøre med det?

«Fordi du er så tilgivende?»

«Nei, fordi de kommer til å spise deg levende, Val.»

Hun kløp seg over neseryggen for å dekke over virvlingen som hadde oppstått i magen; en karusell av forvirring og bevissthet og ren og skjær redsel. Hva hadde hun gått med på da hun tok denne jobben? LeBlanc var på vei til å bli et milliardselskap. Det trengte Xavier, ikke en mann som virket bedre egnet til å drikke vin på en utendørsrestaurant i Venezia med en yppig italiensk filmstjerne.

Pust med magen. Han betalte henne for å fikse det. Betalte godt.

Val trengte henne mer enn hun hadde trodd. Han var ikke noe lederemne, og oddsene var rigget mot ham. Det kom under huden på henne på en helt annen måte enn de erotiske løftene som dryppet fra porene hans. Den sensuelle atmosfæren mellom dem måtte vekk, ellers ville hun ødelegge dette. Det kunne hun ikke. Rådgivningen skulle ta henne til neste nivå. Nærmere bestemt et navneskilt med navnet hennes og tittelen administrerende direktør på. Jo mer hun lærte av erfaringene med kundene sine, desto enklere ville det bli.

Hvis ikke Val hadde sett på henne med soveromsøyne som sa at han så henne for seg naken og likte synet. Menn fikk vanligvis ikke lov til å se på henne på den måten. Hun burde ikke la ham gjøre det heller, men akkurat da hun skulle til å si det, la han hodet på skrå og spurte oppriktig: «Du tror ikke jeg klarer dette, gjør du?»

Hun stønnet nesten. Jøss, hun hadde virkelig gitt selvtilliten hans en støyt, hadde hun ikke? «Jo, det har jeg. Jeg har absolutt tro på deg. Og på meg selv. Problemet er bare …»

Hun lette etter en plausibel grunn til at hun hadde gjort samspillet deres vanskeligere som ikke fikk det til å virke som om han hadde lagt an på henne på en upassende måte når han i virkeligheten bare hadde nevnt middag én gang. Hun hadde avvist ham, han hadde antydet at det ville være hyggelig om hun ombestemte seg, og så hadde de gått videre. Han hadde gått videre. Hun slet fortsatt med å bringe tilbake den kjølige avstanden mellom dem, en atmosfære hun vanligvis hadde så lett for å skape.

«Problemet er», gjentok hun, «at jeg ikke har vurdert styrkene dine skikkelig.»

Ja. Der hadde hun det! Hvis de fokuserte på styrkene hans først, ville det være mindre sjanse for at hun trampet i klaveret igjen. Og det ville hjelpe henne med å få et profesjonelt grep om ham.

«Det er ikke sant.» Et smil spredte seg over ansiktet hans. «Du vet at jeg kan lage mat.»

Greit. Hvis det var alt han ville gi henne å jobbe med, så. «Så fortell meg hvordan du kan bruke det til å lykkes her.»

«Er det ikke meningen at du skal fortelle meg det?»

Hun ristet på hodet. «Det er ikke slik veiledning fungerer. Tar treneren quarterbacken av banen og begynner å kaste pasningene selv? Nei. Han bruker kunnskapen sin til å finne ut spillerens spesifikke behov. Det er det jeg gjør.»

«Det høres ut som om du forventer at jeg skal gjøre alt arbeidet», foreslo han med et blunk som burde ha vært sleskt. Det var det ikke.

Han var mye mer sjarmerende enn hun ville innrømme. «Det er det ingen tvil om, Mr. LeBlanc. Du har en lang kamp foran deg. De fleste menn i din posisjon har hatt mange år på seg til å bli …»

«Harde?» svarte han kontant. «Og jeg likte det bedre da du kalte meg Val.»

Skjøre var ordet som hadde dukket opp i hodet hennes. Men hvor det kom fra, ante hun ikke. Administrerende direktører var motstandsdyktige, ressurssterke og, fremfor alt, ledere. «Til å bli vant til det. Det er en annen verden enn den du sannsynligvis er vant til.»

Det fikk ham til å legge armene i kors, en gest som var mer talende enn alt det andre han hadde gjort så langt. «Hva tror du jeg er vant til?»

«Du er vant til et miljø der folk jobber for det felles beste.» Det antok hun i hvert fall. Alt hun visste om veldedighetsorganisasjonen hans, var at den serverte mat til hjemløse. En beundringsverdig sak, men den hadde sannsynligvis ingenting til felles med bedriftsverdenen. «LeBlanc er et profittforetak, noe som gjør det mer forrædersk. Hvis du vil lykkes, må du høre på meg og gjøre nøyaktig som jeg sier.»

Han hevet brynene. «Det er det beste forslaget jeg har hørt i hele dag. For all del, Ms. Corbin, jeg står til din disposisjon. Fortell meg hva du vil at jeg skal gjøre.»

«Ring etter toppledelsen, så får vi se hvor skoen trykker.»

Med et nikk beveget han hoftene bort fra døren og streifet henne på alle de gale – alle de riktige – stedene. Hun rygget bakover mens pulsen hennes raste som om hun hadde løpt rundt bygningen. Hvorfor kunne hun ikke forstå. Han var jo bare en mann.

Han åpnet døren på vid vegg og ba assistenten sin om å samle staben som rapporterte til ham, og hun benyttet sjansen til å puste dypt inn og roe nervene mens Val satte seg bak skrivebordet igjen.

Da folk begynte å strømme inn i rommet, stivnet uttrykket hans til noe som passet en administrerende direktør. Hvor hadde det kommet fra? Fascinert gikk hun mot bakveggen mens LeBlancs visepresidenter omringet pulten.

«Takk for at dere kom på så kort varsel», sa Val til de åtte mennene og kvinnene og møtte blikket til hver enkelt på nøyaktig samme måte som hun ville ha rådet ham til å gjøre hvis han hadde spurt. «Vi har en interessant reise foran oss de neste månedene. Jeg er ikke Xavier, og jeg utgir meg heller ikke for å være det, men jeg skal holde dette selskapet flytende. Jeg håper dere blir værende for å se hvordan det går. Hvis ikke, er døren der.»

Da Val rykket hodet mot den, gjorde Sabrinas puls et hopp. Val hadde forvandlet seg til en sann kraft foran øynene hennes.

Han hadde lekt med henne. Hun holdt seg for strupen og så på at han etablerte autoritet mens hun revurderte alt hun hadde lært om ham i dag.

Valentino LeBlancs mellomnavn kunne like gjerne ha vært kameleon. Noe som gjorde ham farlig på mer enn én måte. Hun kunne ikke stole på ham, det var åpenbart, og hun måtte definitivt slutte å la ham vippe henne så grundig av pinnen.

